
ЧӐВАШ РЕСПУБЛИКИН 
САККУНӖ

ЧӐВАШ РЕСПУБЛИКИНЧЕ 
ГРАЖДАНСЕН ЫЙТУПА ТУХМАЛЛИ ПРАВИН 
ХУШМА ГАРАНТИЙӖСЕМ ҪИНЧЕН 

Чӑваш Республикин Патшалӑх Канашӗ 
2026 ҫулхи ҫӗртме уйӑхӗн 19-мӗшӗнче 
йышӑннӑ

1 статья. Ҫак Саккун йӗркелекен ыйтусем
Ҫак Саккун Федерацин "Раҫҫей Федерацийӗн гражданӗсен ыйтӑвӗсене пӑхса тухмалли йӗрке ҫинчен" 2006 ҫулхи ҫу уйӑхӗн 2-мӗшӗнчи 59-ФЗ №-лӗ саккунӗпе килӗшӳллӗн (малалла – Федераци саккунӗ) Раҫҫей Федерацийӗн гражданӗсен (малалла – граждансем), граждансен пӗрлешӗвӗсен, ҫав шутра юридически сӑпатсен (малалла – граждансен пӗрлешӗвӗсем), Чӑваш Республикин патшалӑх органӗсене (малалла – патшалӑх органӗсем), Чӑваш Республикинчи вырӑнти хӑй тытӑмлӑх органӗсене (малалла – вырӑнти хӑй тытӑмлӑх органӗсем), Чӑваш Республикин патшалӑх учрежденийӗсене, Чӑваш Республикинчи муниципаллӑ учрежденисене тата халӑхпа тумалли пӗлтерӗшлӗ ӗҫсене пурнӑҫлакан, Чӑваш Республики тата Чӑваш Республикин муниципаллӑ пӗрлӗхӗсем туса хунӑ ытти организацисене (малалла – патшалӑх тата муниципаллӑ учрежденисем тата организацисем) ыйтупа тухнӑ чухнехи правине хӳтӗлеме пулӑшать тата граждансен тата граждансен пӗрлешӗвӗсен ыйтупа тухмалли правин хушма гарантийӗсене палӑртать. 

2 статья.	Ыйтупа тухнисене пӑхса тухассипе ҫыхӑннӑ право хутшӑнӑвӗсене право тӗлӗшӗнчен йӗркелесе тӑрасси 
Ыйтупа тухнисене пӑхса тухассипе ҫыхӑннӑ право хутшӑнӑвӗсене Раҫҫей Федерацийӗн Конституцийӗпе, Раҫҫей Федерацийӗн ҫӗршывсем хушшинчи договорӗсемпе, федерацин конституци саккунӗсемпе, федераци саккунӗсемпе, Чӑваш Республикин Конституцийӗпе, ҫак Саккунпа, Чӑваш Республикин ытти саккунӗсемпе тата ытти нормативлӑ право акчӗсемпе йӗркелесе тӑраҫҫӗ.

3 статья. Ҫак Саккунра усӑ куракан терминсем тата ӑнлавсем
Ҫак Саккунра Федераци саккунӗпе пӑхса хӑварнӑ терминсемпе тата ӑнлавсемпе усӑ кураҫҫӗ.

4 статья. Ыйтупа тухнисене пӑхса тухмалли принципсем 
Ыйтупа тухнисене пӑхса тухас ӗҫе ҫак принципсемпе килӗшӳллӗн пурнӑҫлаҫҫӗ:
ҫын тата гражданин прависене, ирӗклӗхӗсене тата саккунлӑ интересӗсене хӳтӗлесси;
ыйтусене обязательнӑй йӗркепе, вӑхӑтра, пур енлӗ тата объективлӑ пӑхса тухасси.

5 статья. Ыйтупа тухмалли право 
1. Раҫҫей Федерацийӗн саккунӗсемпе килӗшӳллӗн кашни гражданин тӳрремӗнех ыйтупа тухма пултарать, ҫавӑн пекех унӑн патшалӑх органӗсене, вырӑнти хӑй тытӑмлӑх органӗсене, патшалӑх тата муниципаллӑ учрежденисене тата организацисене (малалла – организацисем) тата вӗсен должноҫри ҫыннисем патне хӑй тӗллӗн тата ушкӑнпа туса хатӗрленӗ ыйтупа тухнисене, граждансен пӗрлешӗвӗсен ыйтупа тухнисене кӗртсе, ярса пама право пур.
2. Ҫырса ыйтупа тухнисене граждансем, граждансен пӗрлешӗвӗсем организацисене тата вӗсен должноҫри ҫыннисем патне Федераци саккунӗпе пӑхса хӑварнӑ требованисене шута илсе ярса параҫҫӗ.

6 статья. Ыйтупа тухнисене пӑхса тухасси
1. Организацие е должноҫри ҫын патне вӗсен компетенцийӗпе килӗшӳллӗн килнӗ ыйтупа тухнисене обязательнӑй йӗркепе пӑхса тухмалла.
2. Ыйтупа тухнисене Федераци саккунӗпе тата ҫак Саккунпа пӑхса хӑварнӑ йӗркепе пӑхса тухаҫҫӗ.
3. Ыйтупа тухнине пӑхса тухакан организаци е должноҫри ҫын кирлӗ пулсан ӑна пӑхса тухас ӗҫе вырӑна тухса тивӗҫтерме пултарать.
4. Ҫырса ыйтупа тухнинче палӑртнӑ ыйтусене татса парасси организацин е должноҫри ҫыннӑн компетенцине кӗмен чухне ҫырса ыйтупа тухнине, ӑна регистрациленӗ кунран пуҫласа ҫичӗ кун хушшинче, ыйтусене татса парасси вӗсен компетенцине кӗрекен тивӗҫлӗ организацине е должноҫри ҫын патне ярса параҫҫӗ, ун пек чухне ҫырса ыйтупа тухнине ярса панӑ гражданина, граждансен пӗрлешӗвне ӑна пӑхса тухма ӑҫта ярса пани ҫинчен хыпарласа пӗлтереҫҫӗ. 
Ҫырса ыйтупа тухнинче палӑртнӑ ыйтусене татса парасси темиҫе организацин е должноҫри ҫынсен компетенцине кӗрет пулсан ыйтупа тухнин копине ыйтупа тухнине регистрациленӗ кунран пуҫласа ҫичӗ кун хушшинче тивӗҫлӗ организацисене е тивӗҫлӗ должноҫри ҫынсем патне ярса параҫҫӗ.

7 статья. Ыйтупа тухнисене пӑхса тухмалли сроксем
1. Ыйтупа тухнисене Федераци саккунӗпе тата ҫак статьяпа палӑртнӑ сроксенче пӑхса тухаҫҫӗ.
2. Организацине ача пурнӑҫӗшӗн е унӑн сывлӑхӗшӗн хӑрушлӑх тухса тӑни ҫинчен калакан сведенисемлӗ ыйтупа тухнисем килсен (ыйтупа тухнинче лартнӑ ыйтусене татса парасси унӑн компетенцине кӗрет) вӗсене регистрациленӗ кунран вунӑ кунран кая юлмасӑр пӑхса тухаҫҫӗ. 
3. Ыйтупа тухнине пӑхса тухмалли срок вӗҫленни ӗҫлемелли мар куна лекнӗ чухне ыйтупа тухнине пӑхса тухмалли юлашки кун ун умӗнхи ӗҫ кунӗ шутланать.
4. Чӑваш Республикин Министрсен Кабинечӗн Чӑваш Республикин ӗҫ тӑвакан органӗсенче уйрӑм ыйтупа тухнисене пӑхса тухмалли кӗскетнӗ сроксем палӑртма право пур. 
Организацисен, Чӑваш Республикин ӗҫ тӑвакан органӗсемсӗр пуҫне, уйрӑм ыйтупа тухнисене пӑхса тухмалли кӗскетнӗ сроксем палӑртма право пур. 

8 статья. Граждансене йышӑнас ӗҫ
1. Организацисенче граждансене йышӑнас ӗҫе вӗсен ертӳҫисем тата вӗсем полномочи панӑ должноҫри ҫынсем пурнӑҫлаҫҫӗ.
2. Граждансене йышӑнас ӗҫе Федераци саккунӗпе тата ҫак Саккунпа палӑртнӑ йӗркепе пурнӑҫлаҫҫӗ.
3. Граждансене йышӑнас тӗллевпе организацисен ертӳҫисем йышӑну кунӗсене, вӑхӑтне тата вырӑнне (малалла – йышӑну графикӗ) палӑртаҫҫӗ. Йышӑну графикӗ ҫинчен калакан информацие организацин "Интернет" информаципе телекоммуникаци сетӗнчи официаллӑ сайтне вырнаҫтармалла.
4. Кирлӗ чухне тата техника енчен майсем пулсан организацисен ертӳҫисем тата вӗсем полномочи панӑ должноҫри ҫынсем хӑйсен йышӑнӑвӗпе граждансене йышӑнас ӗҫе видеоконференцҫыхӑну мелӗпе ирттерме пултараҫҫӗ.
5. Патшалӑх органӗсен ертӳҫисен граждансене йышӑнас ӗҫе Чӑваш Республикин муниципаллӑ пӗрлӗхӗсене кайса ҫӳресе пурнӑҫлама право пур. Йышӑну графикӗ ҫинчен калакан информацие патшалӑх органӗн "Интернет" информаципе телекоммуникаци сетӗнчи официаллӑ сайтне вырнаҫтармалла.
6. Йышӑнӑва ҫырӑннӑ кашни гражданин ячӗпе йышӑну карточки уҫаҫҫӗ, унта ҫаксене кӑтартаҫҫӗ:
1) йышӑнӑва ҫырӑннӑ ҫын хушаматне, ятне, ашшӗ ятне (юлашки – пур пулсан);
2) унӑн пурӑнакан вырӑнӗн адресне;
3) йышӑну ирттерекен ҫыннӑн хушаматне, ятне тата ашшӗ ятне (юлашки – пур пулсан);
4) ыйтупа тухнин тӗп сӑлтавне;
5) ытти кирлӗ сведенисене.
7. Сӑмах вӗҫҫӗн каласа панӑ ыйтупа тухнисенче фактсем тата ҫав лару-тӑру пуриншӗн те уҫӑмлӑ шутланнӑ тата хушма тӗрӗслев ирттерме кирлӗ мар чухне гражданин килӗшнипе унӑн ыйтӑвӗ ҫине йышӑну ирттерекен должноҫри ҫын сӑмах вӗҫҫӗн хурав пама пултарать, ун ҫинчен йышӑну карточкине ҫырса хураҫҫӗ. Ытти тӗслӗхсенче ыйтупа тухнинче тӑратнӑ ыйтусем ҫине ҫырса хурав параҫҫӗ. 
8. Йышӑнӑва черетсӗр пӗрремӗш кӗмелли правӑпа ҫаксем усӑ кураҫҫӗ:
1) Раҫҫей Федерацийӗн саккунӗсемпе пӑхса хӑварнӑ тӗслӗхсенчи уйрӑм категорири граждансем;
2) Тӑван ҫӗршывӑн Аслӑ вӑрҫин ветеранӗсем, СССР территорийӗнчи, Раҫҫей Федерацийӗн территорийӗнчи тата ытти патшалӑхсен территорийӗсенчи ҫар ҫапӑҫӑвӗсен ветеранӗсем (малалла – ҫар ҫапӑҫӑвӗсен ветеранӗсем), ҫар службин ветеранӗсем, ӗҫ ветеранӗсем;
3) I тата II ушкӑнри инвалидсем;
4) Чернобыльти тата ытти радиациллӗ аварисемпе инкексене пула радиаципе сиенленнӗ граждансем;
5) пуҫне хунӑ (вилнӗ) вӑрҫӑ инваличӗсен, Тӑван ҫӗршывӑн Аслӑ вӑрҫин участникӗсен, ҫар ҫапӑҫӑвӗсен ветеранӗсен, ҫар службин тивӗҫӗсене пурнӑҫланӑ чухне вилнӗ ҫар ҫыннисен ашшӗ-амӑшӗсем, мӑшӑрӗсем;
6) Иккӗмӗш тӗнче вӑрҫи тапхӑрӗнче фашистсем тата вӗсен союзникӗсем туса хунӑ концлагерьсенче, геттора тата ирӗксӗр тытса усрамалли ытти вырӑнта асапланнӑ ҫынсем;
7) реабилитациленӗ ҫынсем тата политика репрессийӗсене пула хур курнӑ тесе йышӑннӑ ҫынсем;
8) кӑкӑр ҫине ҫакмалли "Раҫҫей хисеплӗ донорӗ", "СССР хисеплӗ донорӗ" паллӑпа наградӑланӑ граждансем;
9) аслӑ ачи 18 ҫула ҫитиччен е вӑл вӗренӳ ӗҫ-хӗлне пурнӑҫлакан организацире куҫӑн майпа вӗренет пулсан 23 ҫула ҫитиччен виҫӗ е ытларах ачана воспитани паракан ашшӗ-амӑшӗ (вӗсене ылмаштаракансем); 
10) инвалид-ачан ашшӗ-амӑшӗ (вӗсене ылмаштаракансем);
11) опекунсем (попечительсем), усрава илнӗ ашшӗ-амӑшӗ;
12) йывӑр ҫын пулнӑ хӗрарӑмсем;
13) тӑлӑх ачасем тата ашшӗ-амӑшӗн асӑрхавӗсӗр юлнӑ ачасем, тӑлӑх ачасен тата ашшӗ-амӑшӗн асӑрхавӗсӗр юлнӑ ачасен шутӗнчи ҫынсем;
14) ятарлӑ ҫар операцийӗн участникӗсем тата вӗсен ҫемйисен членӗсем;
15) Чӑваш Республикин ытти саккунӗсемпе пӑхса хӑварнӑ тӗслӗхсенче граждансен ытти категорийӗсем.
9. Ҫак статьян 8-мӗш пайӗнче кӑтартнӑ граждансем вӗсене йышӑннӑ чухне йышӑнӑва черетсӗр пӗрремӗш кӗмелли право пуррине ҫирӗплетекен документ кӑтартаҫҫӗ.

9 статья. Ушкӑнпа ыйтупа тухни ҫине хурав ярса парасси
1. Ушкӑнпа ыйтупа тухни тесе икӗ тата ытларах гражданин ыйтупа тухнине калаҫҫӗ.
2. Ушкӑнпа ыйтупа тухни ҫине ҫырса хуравланине ыйтупа тухнинче хурав илекен тесе кӑтартнӑ ҫын патне е ыйтупа тухнине алӑ пуснӑ граждансен ушкӑнӗн представителӗ патне ярса параҫҫӗ.
3. Ушкӑнпа ыйтупа тухнинче хурав илекен ҫынна палӑртман пулсан хурава ыйтупа тухнӑ (алӑ пуснӑ) граждансен списокӗнчи пӗрремӗш гражданина ҫырса пӗлтермелли формӑпа вӑл кӑтартнӑ адреспа ярса параҫҫӗ.
10 статья.	"Тӳрӗ линисем" тата "хӗрӳ линисем" ӗҫленӗ вӑхӑтра килекен пӗлтернисене пӑхса тухасси
1. Организацисен ӗҫ-хӗлӗ ҫинчен калакан информацие илес енӗпе граждансен прависене пурнӑҫлассине тивӗҫтерес тӗллевпе, ҫавӑн пекех пӗлтернисене илме организацисен "тӳрӗ линисен" тата "хӗрӳ линисен" ӗҫне йӗркелеме право пур. 
2. Чӑваш Республикин ӗҫ тӑвакан органӗсем йӗркеленӗ "тӳрӗ линисем" тата "хӗрӳ линисем" ӗҫленӗ чухне килекен пӗлтернисене пӑхса тухмалли йӗркене Чӑваш Республикин Министрсен Кабинечӗ палӑртать. 
Организацисем, Чӑваш Республикин ӗҫ тӑвакан органӗсемсӗр пуҫне, йӗркеленӗ "тӳрӗ линисем" тата "хӗрӳ линисем" ӗҫленӗ чухне килекен пӗлтернисене организацисем палӑртнӑ йӗркесемпе пӑхса тухаҫҫӗ. 

11 статья. Жалоба памалли право
Гражданинӑн, граждансен пӗрлешӗвӗн ыйтупа тухни тӑрӑх тунӑ йышӑну тата ӗҫсем (ӗҫ туманни) пирки Раҫҫей Федерацийӗн саккунӗсемпе килӗшӳллӗн жалоба пама право пур.

12 статья.	Ыйтупа тухнисене пӑхса тухмалли йӗркене пӑхӑннине тӗрӗслесе тӑрасси, килнӗ ыйтупа тухнисене тишкерӳ тӑвасси
1. Организацисем ыйтупа тухнисене пӑхса тухмалли йӗркене пӑхӑннине тӗрӗслесе тӑраҫҫӗ.
2. Граждансен прависене, ирӗклӗхӗсене тата саккунлӑ интересӗсене пӑснин сӑлтавӗсене тупса палӑртас тата пӗтерес тӗллевпе организацисем граждансем ярса панӑ ыйтупа тухнисене вӑхӑтран-вӑхӑта (ҫулталӑкра пӗр хутран кая мар) пӗтӗмлетме тата тишкерсе тухма тивӗҫ. Кӑтартнӑ тишкерӳре илнӗ, ҫав шутра электронлӑ документ майӗпе, урӑх ҫӗре ярса панӑ тата пӑхса тухнӑ ҫырса ыйтупа тухнисен шучӗ ҫинчен, тепӗр хут килнӗ тата ушкӑнпа ярса панӑ ыйтупа тухнисен, халӑха йышӑнас ӗҫсен, йышӑнӑва килнӗ граждансен шучӗ, ыйтупа тухнисен тематики ҫинчен калакан информаци пулмалла.
3. Ыйтупа тухнисене пӑхса тухнин результачӗсем тӑрӑх организацисен ертӳҫисем е вӗсем полномочи панӑ должноҫри ҫынсем Раҫҫей Федерацийӗн саккунӗсемпе тата Чӑваш Республикин саккунӗсемпе килӗшӳллӗн мерӑсем йышӑнаҫҫӗ.
4. Килнӗ ыйтупа тухнисен тишкерӗвне, ҫавӑн пекех ҫивӗчрех, палӑртман ҫынсен интересӗсене пырса тивекен ыйтусемпе ӑнлантарса панисене организацисем хӑйсен "Интернет" информаципе телекоммуникаци сетӗнчи официаллӑ сайтне вырнаҫтараҫҫӗ.

13 статья.	Ыйтупа тухнисене пӑхса тухмалли йӗркене пӑснӑшӑн тытакан яваплӑх 
Ыйтупа тухнисене пӑхса тухмалли йӗркене пӑснӑшӑн айӑплӑ ҫынсем Раҫҫей Федерацийӗн саккунӗсемпе килӗшӳллӗн явап тытаҫҫӗ.

14 статья. Ҫак Саккун вӑя кӗресси
Ҫак Саккун 2026 ҫулхи утӑ уйӑхӗн 1-мӗшӗнчен пуҫласа вӑя кӗрет.

	Чӑваш Республикин Пуҫлӑхӗ
	
О. Николаев

